Kafbáturinn sem saknað hefur verið undan ströndum Balí er sokkinn, að því er sjóher Indónesíu tilkynnti í morgun. Útilokað er talið hægt verði að bjarga einhverjum þeirra fimmtíu og þriggja skipverja sem voru um borð.
Leitað hefur verið í kapp við tímann að kafbátnum síðustu þrjá daga. Í nótt fannst brak úr honum, þar á meðal brak sem talið er vera innan úr kafbátnum. Vonir um að finna áhöfnina á lífi eru því að engu orðnar. Talið er að súrefnisbirgðir hafi klárast en þær áttu að geta dugað í þrjá daga eftir að báturinn varð vélarvana. Kafbáturinn er einn fimm slíkra í eigu indónesíska sjóhersins. Áhöfnin var við æfingar undan ströndum Balí þegar sambandið rofnaði á miðvikudag. Olía fannst á þeim slóðum þar sem hann hvarf og þótti það ekki vita á gott. Einnig voru uppi getgátur um að kafbáturinn hafi farið á meira en sjö hundruð metra dýpi, en hann var ekki byggður til að þola svo mikla dýpt. Indónesísk yfirvöld ekki gefið neitt út um það hverja þau telja orsök slyssins.
Indónesískur kafbátur, sem saknað hefur verið undan ströndum Balí síðan á miðvikudag, er sokkinn. Þar með eru vonir um að finna áhöfnina á lífi að engu orðnar. 